Vermiste branderryer sou volgende maand trouRobert Frauenstein en sy verloofde, Jana Hiles. (Foto: Facebook) Die soektog na ŉ branderryer wat langs die kus by Chinsta, noord van Oos-Londen, vermis geraak het, is amptelik afgelas. Maroela Media het vroeër berig Robert Frauenstein, ŉ 38-jarige sakeman, se branderplank het Dinsdag op die strand uitgespoel. Dit het bytmerke gehad, maar daar was geen teken van Frauenstein nie. ŉ Grootskaalse soektog met die hulp van die Nasionale Seereddingsinstituut (NSRI) en die polisie, asook tientalle vrywilligers en vriende en familie van Frauenstein, is daarna van stapel gestuur. ŉ Week later was daar egter steeds geen spoor van hom nie. Kapt. Khaya Tonjeni, polisiewoordvoerder, sê polisieduikers en lede van die polisie se soek-en-reddingseenheid het alles moontlik gedoen – maar uiteindelik onsuksesvol – om Frauenstein op te spoor of enige lig op sy verdwyning te werp. Die soektog na hom is vroeër vandag gestaak. Die polisie het Jana Hiles, Frauenstein se verloofde, amptelik daarvan in kennis gestel. Hiles se suster, Kerry, het op Facebook gesê gegrond op die toestande en dierebedrywighede op die dag wat Frauenstein verdwyn het, asook die res van die week, glo hulle nie enigiets gaan gevind word nie. Sy het ook diegene bedank wat met die soektog na Frauenstein gehelp het. Volgens ŉ skarefinansieringsblad vir die familie sou Frauenstein en Hiles volgende maand trou. Hiles is ŉ sjef by die Barefoot Café en Frauenstein was ŉ IT-tegnikus. “Jana en Rob was nog altyd daar om kos, raad, vertroosting of net ŉ oor om te luister, aan te bied. Dit is hartverskeurend dat sulke dierbare mense in hierdie stadium soveel seer het,” skryf Maya Gitter-Fox op die blad.